Document ID: 32010R0750
Publication Date: 2010-08-07

Title and Content:
UREDBA KOMISIJE (EU) št. 750/2010
z dne 7. julija 2010
o spremembi prilog II in III k Uredbi (ES) št. 396/2005 Evropskega parlamenta in Sveta glede mejnih vrednosti ostankov za nekatere pesticide v ali na nekaterih proizvodih
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 396/2005 Evropskega parlamenta in Sveta z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) Uredbe,
ob upoštevanju naslednjega:
(1)
Mejne vrednosti ostankov (v nadaljnjem besedilu: MRL) za acetamiprid, acibenzolar-S-metil, azoksistrobin, imazalil, proheksadion, piraklostrobin in tiakloprid so bile določene v Prilogi II in delu B Priloge III k Uredbi (ES) št. 396/2005. MRL za dimetomorf, ditiokarbamate (mankozeb), fipronil, fludioksonil, pirimikarb, prosulfokarb, tebukonazol, triklopir in valifenal so bile določene v delu A Priloge III k Uredbi (ES) št. 396/2005. Posebne MRL za amisulbrom, ametoktradin in biksafen niso bile določene ter snovi niso bile vključene v Prilogo IV k Uredbi (ES) št. 396/2005.
(2)
Pri postopku v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (2) je bila za registracijo fitofarmacevtskega sredstva, ki vsebuje aktivno snov azoksistrobin, za uporabo na artičokah v skladu s členom 6(1) Uredbe (ES) št. 396/2005 predložena vloga za spremembo obstoječih MRL.
(3)
Za acetamiprid je bila predložena vloga za uporabo na blitvi in češnjah. Za acibenzolar-S-metil je bila predložena vloga za uporabo na breskvah in marelicah. Za amisulbrom je bila predložena vloga za uporabo na vinskem in namiznem grozdju. Za biksafen je bila predložena vloga za uporabo na žitih. Zaradi navedene vloge je treba določiti MRL za meso, maščobo, jetra, ledvice in mleko govedi, ovc in koz, ker se žita uporabljajo za krmo za te živali in krma lahko vsebuje ostanke. Za ametoktradin je bila predložena vloga za uporabo na namiznem in vinskem grozdju, krompirju, paradižnikih, paprikah, kumarah, bučkah, melonah, lubenicah, bučah, solati in motovilcu. Za ditiokarbamate (mankozeb) je bila predložena vloga za uporabo na grahu brez strokov. Za dimetomorf je bila predložena vloga za uporabo na grahu brez strokov in poru. Za fludioksonil je bila predložena vloga za uporabo na gomoljni zeleni. Za fipronil je bila predložena vloga za spremembo vrednosti za žita. Za imazalil je bila predložena vloga za spremembo vrednosti meje določitve (LOD). Za pirimikarb je bila predložena vloga za uporabo na komarčku. Za proheksadion je bila vložena vloga za spremembo opredelitve ostanka in za uporabo na rži. Za prosulfokarb je bila predložena vloga za uporabo na korenju in gomoljni zeleni. Za tebukonazol je bila predložena vloga za uporabo na mandarinah. Za tiakloprid je bila predložena vloga za uporabo na olivah, makovem semenu ter različni korenasti in gomoljasti zelenjavi. Za triklopir je bila predložena vloga za spremembo opredelitve ostanka na proizvodih živalskega izvora in za spremembo MRL na proizvodih živalskega izvora. Za valifenalat je bila predložena vloga za uporabo na paradižnikih in jajčevcih.
(4)
V skladu s členom 6(2) in (4) Uredbe (ES) št. 396/2005 je bila predložena vloga za tebukonazol za uporabo na pasijonkah. Pri registriranem načinu uporabe tebukonazola na pasijonkah v Keniji je vrednost ostankov višja od MRL iz Priloge III k Uredbi (ES) št. 396/2005. Da bi preprečili trgovinske ovire pri uvozu pasijonk, je potrebna višja MRL. Pri registriranih načinih uporabe piraklostrobina na češnjah, slivah, jagodah, rozgastem jagodičju, drugem malem sadju in jagodičevju, spomladanskih čebulah, kumarah, melonah, lubenicah, bučah, sončničnem semenu in kavnih zrnih v ZDA, Kanadi in Braziliji je vrednost ostankov višja od MRL åiz Priloge III k Uredbi (ES) št. 369/2005. Da bi preprečili trgovinske ovire pri uvozu teh pridelkov, so potrebne višje MRL.
(5)
V skladu s členom 8 Uredbe (ES) št. 396/2005 so zadevne države članice te vloge ocenile in Komisiji predložile poročila o ocenah.
(6)
Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila utemeljena mnenja o predlaganih MRL (3). Ta mnenja je poslala Komisiji in državam članicam ter jih javno objavila.
(7)
Agencija je v utemeljenih mnenjih ugotovila, da so izpolnjene vse zahteve po podatkih in da so spremembe MRL, ki jih zahtevajo vlagatelji, sprejemljive glede varnosti potrošnikov po oceni izpostavljenosti potrošnikov za 27 posebnih evropskih potrošniških skupin. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja ustreznih pridelkov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže. V primeru valifenalata je Agencija menila, da zadoščajo nižje MRL od tistih, ki jih je predlagala ocenjujoča država članica. V navedenem primeru je primerno določiti nižje MRL.
(8)
Iz utemeljenih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.
(9)
Uredbo (ES) št. 396/2005 je zato treba ustrezno spremeniti.
(10)
Ukrepi, predvideni v tej uredbi, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Prilogi II in III k Uredbi (ES) št. 396/2005 se spremenita v skladu s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. julija 2010

Classification:
Level 1 Topics: 100158
100149
100157
100156
Level 2 Topics: 100261
100254
100215
100249
100250
Level 3 Topics: 2723
1277
2479
3641
2014
2737
1268
All Topics: 1277
1590
2357
2723
2737
3646
3885
6569